SKRIFTLIG FORESPØRGSEL E-2149/00

af María Sornosa Martínez (PSE) og Luis Berenguer Fuster (PSE) til Kommissionen

(30. juni 2000)

Om: Benzin i Spanien markedsstruktur og priserne på brændstof

Brændstofsektoren i Spanien har en monopollignende struktur, da de tre største virksomheder (Repsol, Cepsa og BP) tilsammen har en markedsandel på ca. 85 %. Hertil kommer langfristede kontrakter mellem leverandører og distributører, der med anvendelsen af visse juridiske skinmanøvrer, som f.eks. etableringen af byggeret eller salg af jordarealer med tilbagekøbsret, overstiger den tiårige frist for eksklusive købsaftaler. Dette sammen med markedsstrukturen og ulemperne for opførelsen af benzintanke som følge af lovgivningsbestemmelserne vedrørende byområder og vejanlæg skaber et lukket marked, som det er vanskeligt at komme ind på. Under disse omstændigheder er vejen banet for underhåndsaftaler i forbindelse med prisfastsættelse. Der indgives desuden hyppigt klager over vertikale prisfastsættelser. Det kan kort og godt

fastslås, at der inden for brændstofsektoren er meget begrænset konkurrence, samtidig med at der er mistanke om praksis, der er i modstrid med traktatens artikel 81 og 82.

Priserne på brændstof i Spanien er i de seneste måneder steget uforholdsmæssigt meget, således at de nu er de højeste i Europa i forhold til købekraften. I lyset heraf har Kommissionens næstformand udtalt til den spanske presse, at Kommissionen agter at indlede en undersøgelse, selvom de pågældende oplysninger straks blev dementeret.

Er Kommissionen i færd med at undersøge, om stigningen i priserne på brændstof i Spanien er en følge af svigagtige underhåndsaftaler?

Mener Kommissionen, at markedet for brændstof i Spanien er tilstrækkeligt konkurrencedygtigt?

Hvilke foranstaltninger bør der vedtages for at øge konkurrencen inden for sektoren?

Svar afgivet på Kommissionens vegne af Mario Monti

(2. august 2000)

Hvad angår forespørgslens første del, kan Kommissionen oplyse de ærede medlemmer om, at de spanske konkurrencemyndigheder for øjeblikket er ved at gennemføre en undersøgelse af de aftaler og former for praksis inden for brændstofsektoren, som kunne være i strid med EU's og Spaniens konkurrenceregler. Det forholder sig nemlig generelt således, at de nationale konkurrencemyndigheder under anvendelse af principperne i Kommissionens meddelelse om samarbejdet mellem Kommissionen og medlemsstaternes konkurrencemyndigheder ved behandling af sager, der henhører under EF-traktatens artikel 81 og 82 (tidligere artikel 85 og 86)(1) behandler sager, hvor de formodede konkurrrencebegrænsninger hovedsagelig har en virkning på de nationale konkurrencemyndigheders område.

Kommissionen har imidlertid for nylig vedtaget en ny politik for vertikale restriktioner, som vil medføre ændringer i sektoren for distribution af olieprodukter(2). Den vigtigste ændring vil være nedsættelsen af den maksimale varighed af eneforhandlingsaftaler mellem distributørerne og tankstationerne fra 10 til 5 år, hvis virksomhederne ønsker at være omfattet af en gruppefritagelse for denne type aftaler. Denne ændring vil have den gunstige virkning, at forhandlerne af olieprodukter kan skifte leverandør hyppigere efter udløbet af kontrakten på 5 år, og at der vil komme nye operatører på markedet. Kommissionen vil sørge for, at denne nye politik anvendes korrekt.

Hvad angår stigningen i brændstofpriserne i Spanien, opfordrer Kommissionen de ærede medlemmer til også at henholde sig til Kommissionens svar på skriftlig forespørgsel E-1881/00 fra Knörr Borràs(3).

Hvad angår forespørgslens anden og tredje del, vil Kommissionen gerne gøre opmærksom på, at den ikke kan udtale sig om graden af konkurrence inden for brændstofsektoren i Spanien og heller ikke om, hvilke foranstaltninger der eventuelt ville kunne medvirke til at øge konkurrencen inden for denne sektor. Dette henhører under Spaniens kompetence, uden at det dog berører bestemmelserne i EF-traktatens artikel 98 ff. (tidligere artikel 102 A). Kommissionen opfordrer således de ærede medlemmer til at henholde sig til Kommissionens henstilling om de overordnede retningslinjer for den økonomiske politik for 2000, som blev vedtaget den 11. april 2000(4).

Kommissionen vil gerne forsikre de ærede medlemmer om, at den fortsat vil holde et vågent øje med, at EU's konkurrenceregler og reglerne for det indre marked anvendes korrekt inden for denne sektor.

(1) EFT C 313 af 15.10.1997.

(2) Kommissionens forordning (EF) nr. 2790/1999 af 22. december 1999 om anvendelse af EF-traktatens artikel 81, stk. 3, på kategorier af vertikale aftaler og samordnet praksis, EFT L 336 af 29.12.1999.

(3) EFT C 72 E af 6.3.2001, s. 140.

(4) KOM(2000) 214 endelig udg.